Tartu rae poolt antud tunnistuses ihu-, haava- ja silmaarst Sigismundus Awerbachile kinnitatakse tema oskust silmaoperatsioone teha. Saksakeelse teksti on koostanud käekirja järgi otsustades kohtu- ja linnasekretär Martinus Probstingk, eestikeelse tõlke tegija ei ole teada. Villem Reiman oletab, et see võis  mõni väiksem rae ametnik või kirjutaja olla. Igatahes on tema eesti keele oskus olnud nõrk. Ühe koha peal on eestikeelses tõlkes võõras käsi musta tindiga ebaselgeid tähti parandanud ja unustatud i-täppe peale märkinud. Tekst on koostatud Tartus aprillikuu 26. päeval 1589. aastal. Käsikirjalise tunnistuse paberiformaat on 31,3 X 20,7 cm ja selles on 35 rida.